Kvinden har været væk siden klokken 20 torsdag aften, hvor eftersøgningen gik i gang. Hun havde taget bussen ud til klitplantagen i deprimeret tilstand. - Hun fortalte buschaufføren, at hun vil gå en tur, siger vicepolitiinspektør Poul Vestergaard-Lau fra lokalpolitiet i Thisted til TV/Midt-Vest. Klokken 20.05 kontaktede kvinden politiet, fordi hun ikke vidste, hvor hun var. Politiet forsøgte i første omgang at dirigere kvinden mod Klitmøller, men det lykkedes ikke. Derfor er politiet nu til stede med betjente, hunde og helikopter. Kvinden, der kommer fra Aalborg, beskrives som 160 centimeter høj og almindelig af bygning. Hun er iført en sort mellemlang dunjakke og korte støvletter. Politiet hører meget gerne fra borgere, der ved noget om sagen. Ved du noget? Så kontakt politiet på 1-1-4.
Helikopter leder efter en 49-årig kvinde fra Aalborg, der er forsvundet i klitplantage nord for Klitmøller.